b'\n_START_ARTICLE_\nKoh Samui\n_START_SECTION_\nHistorie\n_START_PARAGRAPH_\nKoh Samui var oprindeligt beboet af et mindre antal malayere, muligvis helt tilbage fra stenalderen, if\xc3\xb8lge nyere ark\xc3\xa6ologiske fund fra 2000. Lokal folkehistorie beretter, at \xc3\xb8en har v\xc3\xa6ret genstand for bes\xc3\xb8g af kinesiske k\xc3\xb8bm\xc3\xa6nd for s\xc3\xa5 langt tilbage som for 1500 til 2000 \xc3\xa5r siden. Det f\xc3\xb8rste kort med \xc3\xb8en, dog uden navn, er et kinesisk, som dateres til 1687. I slutningen af den s\xc3\xa5kaldte Ayutthaya-periode, omkring 1700-tallet, bosatte en gruppe kinesere fra \xc3\xb8en Hainan sig og de har givet Samui et st\xc3\xa6rkt kinesisk kultur isl\xc3\xa6t._NEWLINE_Navnet Samui tilskrives udtrykket \xc2\xbbSa Boey!\xc2\xab, der udtales som \xc2\xbbSa Mui\xc2\xab, som blev brugt af hainanesiske s\xc3\xb8folk med meningen "sikker havn" (safe harbor), n\xc3\xa5r de fik \xc3\xb8je p\xc3\xa5 fast land, tilsvarende udtrykket \xc2\xbbLand Ahoy\xc2\xab. En anden mulig forklaring er, at \xc3\xb8en er opkaldt efter en lokal tr\xc3\xa6sort, kendt som Ton Mui. Koh er det thailandske ord for \xc3\xb8._NEWLINE_Mange hainanesere udvandrede til Syd\xc3\xb8stasien under kolonitiden og s\xc3\xa5vel k\xc3\xb8bm\xc3\xa6nd som fiskere vidste, hvilke afgr\xc3\xb8der der skulle dyrkes for at overleve. P\xc3\xa5 Koh Samui blev det bomuld, som ogs\xc3\xa5 blev \xc3\xb8ens f\xc3\xb8rste eksportartikel. Igennem flere \xc3\xa5r sejlede man den r\xc3\xa5 bomuld tilbage til Kina p\xc3\xa5 specielbyggede b\xc3\xa5de. Desv\xc3\xa6rre var eksporteventyret ret kortlivet, da bomuldsplanterne blev angrebet af orm og h\xc3\xb8sten fuldst\xc3\xa6ndig \xc3\xb8delagt. Da det var umuligt at stoppe skadedyrene skiftede kineserne hurtigt \'forretningsplan\' og begyndte at dyrke kokosn\xc3\xb8dder i stedet, som siden er blevet kendetegnet for Samui. I takt med at kokosn\xc3\xb8ddeplantagerne voksede, blev der livsgrundlag for en st\xc3\xb8rre befolkning og endnu en hainanesisk indvandring fandt sted under kong Rama IIIs regeringsperiode (1824-1851), da kineserne syntes \xc3\xb8en mindede dem om deres oprindelige hjemsted, den kinesiske \xc3\xb8 Hainan. De byggede specielle b\xc3\xa5de, kendt som Panuk Lang Si, der kunne transportere kokosn\xc3\xb8dderne nordp\xc3\xa5, til det som dengang var \'den civiliserede verden\'.\n_START_SECTION_\nTurisme\n_START_PARAGRAPH_\nKoh Samui blev bes\xc3\xb8gt af 2,5 millioner udenlandske turister i 2017, hvilket var en stigning p\xc3\xa5 cirka 6,8% i forhold til de 2,34 millioner udenlandske g\xc3\xa6ster i 2016. Gennemsnitligt regnes en udenlandsk turist at bruge mellem 7.700 og 8.200 baht om dagen (cirka 1.500 til 1.600 DKK). I 2016 regnedes med at \xc3\xb8ens turisme genererede en oms\xc3\xa6tning p\xc3\xa5 omkring 49 Milliarder baht (knap 10 milliarder DKK)._NEWLINE_Frem til 1970\'erne var Koh Samui en for turister fuldst\xc3\xa6dig ukendt \xc3\xb8, der prim\xc3\xa6rt ern\xc3\xa6rede sig af kokosn\xc3\xb8dde-dyrkning og noget fiskeri. Desuden enkelte gummiplantager og frugtplantager. Der fandtes ingen veje og en rejse fra den ene side af \xc3\xb8en til den anden, fx fra Maenam til Lamai, var en hel dags vandring gennem bakker og bjergenes jungle midt p\xc3\xa5 \xc3\xb8en. Eneste transportmulighed til og fra Samui var med kokosn\xc3\xb8dde-fragtb\xc3\xa5dene. S\xc3\xa5dan oplevede en lille gruppe tyske ryks\xc3\xa6ksrejsende \xc3\xb8en, som de senere skrev en artikel om i en rejseguide. Denne uspolerede \xc3\xb8 med bugter af hvide sandstrande og kokosn\xc3\xb8ddepalmer tiltrak andre unge rejselystne og snart byggede de lokale sm\xc3\xa5 primitive kokosm\xc3\xa5tte-str\xc3\xa5t\xc3\xa6kte bambushytter p\xc3\xa5 strandene, som \'de fremmede\' kunne overnatte i. Det er fra denne tid Samui fik et ry som et \'hippie paradis\'._NEWLINE_I de f\xc3\xb8lgende to \xc3\xa5rti gennemgik Samui en rivende udvikling, hvor der blev bygget veje og de f\xc3\xb8rste biler ankom, rigtige turist-resorts blev anlagt, f\xc3\xa6rger og passagerb\xc3\xa5de begyndte at sejle dagligt fra Don Sak og Surat Thani p\xc3\xa5 fastlandet. I 1989 \xc3\xa5bnede et lille flyselskab, Bangkok Airways, den f\xc3\xb8rste flyrute fra Bangkok til Samui, hvor de landede p\xc3\xa5 deres egen private flyveplads, Big Buddha Airport \xe2\x80\x93 den egentlige turisme begyndte for alvor._NEWLINE_De mest kendte strande er Chaeweng Beach og Lamai Beach p\xc3\xa5 \xc3\xb8stsiden, men ogs\xc3\xa5 Maenam Beach, Bo Phut Beach, Bang Rak (Big Buddha) og Choeng Mon mod nord er blandt de popul\xc3\xa6re. De vestlige og is\xc3\xa6r sydlige strande er stadig forholdsvis ubebyggede. \xc3\x98en kendetegnes ved, at lokaladministration i sin tid besluttede, at ingen bygninger m\xc3\xa5 v\xc3\xa6re h\xc3\xb8jere end palmerne \xe2\x80\x93 senere erstattet af ganske stramme bygningsregulativer for at bevare indtrykket af en idyllisk kokosn\xc3\xb8ddepalme\xc3\xb8._NEWLINE_Samuis turisme i dag er dels en stor gruppe yngre g\xc3\xa6ster \xe2\x80\x93 typisk koncentret i Chaweng, hvor der foruden strand er et udpr\xc3\xa6get natteliv med caf\xc3\xa9er og musiksteder \xe2\x80\x93 dels g\xc3\xa6ster p\xc3\xa5 en lang r\xc3\xa6kke prim\xc3\xa6rt helse-spa og luksusresorts, spredt over det meste af \xc3\xb8ens kystlinje. Helse, meditation, spa og yoga har gennem adskillige \xc3\xa5r v\xc3\xa6ret Samuis kendem\xc3\xa6rke, angiveligt et levn fra hippie-kulturens New Age indflydelse. De mange fem-stjernede luksusresorts har givet Samui et ry som \'de moderne jetsetters destination\', men der kommer ogs\xc3\xa5 mange b\xc3\xb8rnefamilier og \xc3\xa6ldre par. Bryllups-turisme er ogs\xc3\xa5 blevet popul\xc3\xa6rt, hvor mange par afholder deres bryllup p\xc3\xa5 \xc3\xb8en \xe2\x80\x93 alt lige fra et idyllisk strandbryllup til et mere avantgarde undervandsbryllup, hvor s\xc3\xa5vel brudepar som g\xc3\xa6ster er if\xc3\xb8rt dykkerudstyr. Et stigende antal turister kommer fra Asien.\n_START_SECTION_\nTransport\n_START_PARAGRAPH_\nKoh Samuis infrastruktur best\xc3\xa5r af Ringvejen, som er en ca. 52 km lang cementbelagt vej rundt om \xc3\xb8en langs eller t\xc3\xa6t p\xc3\xa5 kysten, hvorfra der udg\xc3\xa5r biveje, blandt andet til de to mest popul\xc3\xa6re feriebyer Chaweng Beach og Lamai Beach. Midten af \xc3\xb8en er n\xc3\xa6sten ubeboet bjergomr\xc3\xa5de med jungle. Der er enkelte grusveje gennem bjergene, fortrinsvis kun farbare med firehjulstr\xc3\xa6kkere._NEWLINE_Den lokale transport varetages, foruden taxi, om dagen af s\xc3\xa5kaldte songthaews, der er en pickup-bil med to r\xc3\xa6kker s\xc3\xa6der p\xc3\xa5 ladet. De k\xc3\xb8rer i rutefart og fungerer som en slags busser med faste takster. Om aftenen er der alene taxi transport, hvor ogs\xc3\xa5 songthaew-bilerne k\xc3\xb8rer som taxi \xe2\x80\x93 dog uden meter, s\xc3\xa5 prisen skal aftales i forvejen. Taxi\'erne, de s\xc3\xa5kaldte Taximeter, skal fra 12. august 2014 k\xc3\xb8re efter fast meter-takst, men det er tilladt at opkr\xc3\xa6ve et till\xc3\xa6g p\xc3\xa5 50 baht (THB). Dette er ny foranstaltning indf\xc3\xb8rt af milit\xc3\xa6r-regeringen for at im\xc3\xb8deg\xc3\xa5 det tidligere d\xc3\xa5rlige ry og artikler i medier om turister, der er blevet \'overcharged\' (betalt for meget). Mange hoteller og resort har en minibus service til g\xc3\xa6sterne, blandt andet transfer til lufthavnen, som ogs\xc3\xa5 har en minibus service med faste priser for ankomne passagerer._NEWLINE_En anden transport mulighed er, at leje bil eller motorcykel, sidstn\xc3\xa6vnte er meget popul\xc3\xa6rt p\xc3\xa5 Samui. Der er venstrek\xc3\xb8rsel i Thailand og den thailandske trafik-kultur afviger ogs\xc3\xa5 en hel del fra den, man kender hjemmefra. Man kan ikke v\xc3\xa6re sikker p\xc3\xa5, at et lejet k\xc3\xb8ret\xc3\xb8j har anden forsikring end den lovpligtige \xe2\x80\x93 og den d\xc3\xa6kker n\xc3\xa6rmest ingenting. Der skrives advarende artikler mange steder om at begive sig ud i den thailandske trafik p\xc3\xa5 egen h\xc3\xa5nd \xe2\x80\x93 i s\xc3\xa6rdeleshed motorcykel-trafikken p\xc3\xa5 Samui \xe2\x80\x93 s\xc3\xa5 husk en god rejseforsikring og et internationalt k\xc3\xb8rekort._NEWLINE_Ved hovedbyen Nathong mod vest, hvor de lokale administrationskontorer ligger, sejler hver time to bilf\xc3\xa6rgeruter til Don Sak p\xc3\xa5 fastlandet. Desuden findes et antal mindre b\xc3\xa5druter samt en katamaran-passagerf\xc3\xa6rge. Fra Maenam-stranden er der dels den oprindelige b\xc3\xa5dforbindelse til nabo\xc3\xb8en Koh Phangan, dels en katamaran-rute, der sejler videre til Koh Tao og Chumphon p\xc3\xa5 fastlandet. Fra Bang Rak er der forbindelser til Koh Phangan og Koh Tao._NEWLINE_Der er muligt at rejse til Koh Samui med fly eller tog til Surat Thani og derfra videre med f\xc3\xa6rge. En anden mulighed er en af flere direkte busfordindelser fra Bangkok. Rejsetiden fra Bangkok er mellem 10 og 15 timer, afh\xc3\xa6ngig af rute. De fleste turister v\xc3\xa6lger fly direkte til Samuis internationale lufthavn ved Big Buddha (USM), hvorfra der dagligt er omkring 20 afgange til Bangkok (ca. 1 times flyvetid), samt forbindelser til Phuket, Krabi, Chiang Mai og Pattaya, foruden internationale ruter til Hong Kong, Kuala Lumpur og Singapore. Lufttrafikken varetages prim\xc3\xa6rt af Bangkok Airways, som ejer lufthavnen, men ogs\xc3\xa5 i s\xc3\xa5kaldt code share med en r\xc3\xa6kke andre selskaber. Desuden har Thai Air en rute fra Bangkok, som dog stander september 2018, da Thai Air har indg\xc3\xa5et codeshare aftale med Bangkok Airways.\n_START_SECTION_\nDen lokale befolkning\n_START_PARAGRAPH_\nIndbyggerantallet p\xc3\xa5 50.000 d\xc3\xa6kker de registrerede indbyggere. T\xc3\xa6lles de mange arbejdere inderfor is\xc3\xa6r turistindustrien og byggevirksomheder med, er tallet v\xc3\xa6sentligt h\xc3\xb8jere. Det skyldes det thailandske administrations system, hvor folk er registreret til et hus i hjemprovinsen, selv om de arbejder og bor i en anden provins. Der er store sociale forskelle i befolkningen._NEWLINE_Den kinesiske indvandring pr\xc3\xa6ger fortsat Koh Samuis lokale kultur, selv om den er mikset sammen med thai-nationens kultur. Den hainanesiske byggestil blev imidlertid tidligt opgivet til fordel for den thailandske, s\xc3\xa5 de gamle tr\xc3\xa6huse, der stadig ses i Nathon, Maenam landsby, Fisherman Village i Bo Phut bugten og i s\xc3\xa6rdeleshed i Muslim Village syd for Lamai, er typisk sydthailandsk stil. Til geng\xc3\xa6ld findes der nogle f\xc3\xa5 kinesiske templer, s\xc3\xa5kaldte Hainan-templer, en religion kinesiske indvandrere bragte med sig fra \xc3\xb8en Hainan, blandt andet et smukt lille i Maenam og et st\xc3\xb8rre i Nathon. Desuden er der den store Wat Nuan Naram ved Plai Laem, med imponerende k\xc3\xa6mpestatuer af kinesernes Budai Buddha \xe2\x80\x93 ikke at forveksle med thaiernes historiske Gautama Buddha \xe2\x80\x93 og den 18-armede gudinde Guan Yin. Den kinesiske nyt\xc3\xa5rsfest i februar fejres ogs\xc3\xa5 er flere steder og er n\xc3\xa6rmest en turist-sev\xc3\xa6rdighed. Der er omkring 100 kinesiske familier p\xc3\xa5 \xc3\xb8en og de fleste er i dag ganske velhavende, dels fra forretning og dels fra salg af de omr\xc3\xa5der, der nu udg\xc3\xb8r tursitbyerne og de mange resorts. Der blev hentet arbejdskraft p\xc3\xa5 fastlandet til kokosn\xc3\xb8ddeplantagerne og senere, da turismen opstod, kom det meste af arbejdskraften fra det nordlige Thailand. Der er ogs\xc3\xa5 en del g\xc3\xa6stearbejdere fra Burma (Myanmar) og Laos, is\xc3\xa6r inden for byggevirksomhed. Der er tillige et lille fredeligt muslimsk samfund med en moske i fiskerlandsbyen Hua Thanon, oftest ben\xc3\xa6vnt som Muslim Village, samt et par kristne menigheder (kirker) i Nathon og Chaweng. \xc3\x98ens kultur og religion er s\xc3\xa5ledes ganske blandet, men helt overvejende buddhistisk.\n_START_SECTION_\nLokal mad\n_START_PARAGRAPH_\nP\xc3\xa5 grund af den sammensatte befolkning, repr\xc3\xa6senterer de lokale spisesteder en variation af hele landets madkulturer, snare end alene sydthailandsk. Maden kan, i mods\xc3\xa6tning til turist-restauranter, ofte v\xc3\xa6re st\xc3\xa6rkt krydret. Gadek\xc3\xb8kkener med suppe er meget popul\xc3\xa6re og her krydrer g\xc3\xa6sten selv den st\xc3\xa6rke chili. Hot Pan er en anden popul\xc3\xa6r specialitet, restauranter med en stor buffet og en tr\xc3\xa6kulsfyret grill p\xc3\xa5 hvert bord, hvor g\xc3\xa6sterne selv tilbereder maden. Buffeten indeholder masser af gr\xc3\xb8ntsager, fisk og k\xc3\xb8d, hvor noget kan v\xc3\xa6re lidt eksotisk, vesterlandsk betragtet. Nogle restauranter er specialiseret i det ret s\xc3\xa5 krydrede isaan-k\xc3\xb8kken \xe2\x80\x93 Isaan er et stort plateau nord\xc3\xb8st for Bankgkok, hvor omkring 1/3 af landets befolkning bor \xe2\x80\x93 mens andre i det kinesisk inspirerede, traditionelle thai-k\xc3\xb8kken. Ud over de lokale madsteder findes en lang r\xc3\xa6kke, ofte udenlandsk pr\xc3\xa6gede restauranter, prim\xc3\xa6rt for turister og den mere velstillede befolkning. Samui n\xc3\xa6vnes som v\xc3\xa6rende i gastronomisk topklasse.\n_START_SECTION_\nHospitaler\n_START_PARAGRAPH_\nKoh Samui har fem hospitaler, fire private og et offentligt. Samui International Hospital i den nordlige ende af strandgaden i Chaweng Beach. Bandon Hospital p\xc3\xa5 ringevejen i Bo Phut, n\xc3\xa6r ved Big C. Thai International Hospital p\xc3\xa5 ringvejen i Chaweng, over for Tesco-Lotus. Bangkok Hospital Samui p\xc3\xa5 ringvejen i Chaweng Noi. Gouvernment Hospital (offentligt) ligger i Nathon. Desuden findes en lang r\xc3\xa6kke klinikker og adskillige apoteker, hvor enkelte har d\xc3\xb8gn\xc3\xa5bent. Der findes indtil flere tandklikker i de fleste af turistomr\xc3\xa5derne. Hospitalerne har hver deres egen ambulance service, mens Samui Rescue, der er en frivilling organisation, har radiodirigerede ambulancer, fordelt over hele \xc3\xb8en.\n_START_SECTION_\nSamui som fast bop\xc3\xa6l\n_START_PARAGRAPH_\nDer er mange udl\xc3\xa6ndinge, s\xc3\xa5kaldte expats, som har bosat sig p\xc3\xa5 Koh Samui. Nogle har valgt en professionel karriere med job eller som selvst\xc3\xa6ndig, andre har valgt at tilbringe deres pensionist otium p\xc3\xa5 \xc3\xb8en. Nogle opholder sig under familiesammenf\xc3\xb8rings regler og enkelte har tilladelse til studieophold, typisk for at studere thaisproget. Man kan ikke opholde sig i Thailand ud over tre m\xc3\xa5neder (90 dage) uden en opholdstilladelse, der er en forl\xc3\xa6ngelse af et non-immigrant visum. Der er forskellige kriterier, der skal opfyldes. For professionelt ophold skal man have en arbejdstilladelse, mens man som pensionist skal v\xc3\xa6re mindst 50 \xc3\xa5r og \xc3\xb8konomisk kunne fors\xc3\xb8rge sig selv. Udl\xc3\xa6ndinge kan eje en lejlighed, hvis 51% af ejerne i komplekset er thaiere. Udl\xc3\xa6ndinge kan lovligt eje et hus, men ikke den grund, huset er bygget p\xc3\xa5, som derfor i nogle tilf\xc3\xa6lde lejes for en l\xc3\xa6ngere \xc3\xa5rr\xc3\xa6kke, p\xc3\xa5 op til 30 \xc3\xa5r. Der er noget litteratur tilg\xc3\xa6ngelig om emnet p\xc3\xa5 engelsk fra fx Paiboon Publishing.'